# 3.1 Puntuamos

# Os signos de puntuación

Os signos de puntuación axúdannos a entender mellor os textos escritos, facilitando a súa comprensión.

Recordades cales son os signos de puntuación máis importantes?

# O PUNTO

Indica que debemos realizar unha pausa na lectura. Despois de punto sempre debemos comezar con letra maiúscula.

## PUNTO FINAL

Indica que unha frase, oración ou texto chega ao seu fin.

Exemplo:

As clases de lingua galega son moi interesantes.

audio/mpeg

## PUNTO SEGUIDO

Emprégase cando se remata unha oración e se segue escribindo na mesma liña.

Exemplo:

A María gústalle moito a historia. Leva estudando dende o curso pasado.

audio/mpeg

## PUNTO E APARTE

Emprégase cando se remata un parágrafo e o texto continúa nunha liña diferente.

Exemplo:

Elas estiveron traballando todo o día na casa da súa avoa.

O seu tío estivo durmindo toda a tarde.

audio/mpeg

# OS DOUS PUNTOS

Empréganse para chamar a atención sobre o que aparecerá a continuación no texto. Débese ler facendo unha pausa breve.

Sabedes cando usamos os dous puntos?

## Ao inicio dunha carta

Ao escribir unha carta, xusto despois do saúdo inicial á persoa á que vai dirixida, úsanse os dous puntos para introducir o contido da mesma.

Exemplo:

Querida Noelia:

Teño moitas ganas de facer esa viaxe contigo.

audio/mpeg

## Ao repetir as palabras ditas por outra persoa

Nunha conversa, cando se queren mencionar as palabras doutra persoa, empréganse os dous puntos para introducir as mesmas.

Exemplo:

A miña nai berroume e dixo: "Non quero que volvas a facer iso!"

audio/mpeg

Se non usáramos as mesmas palabras os dous puntos non serían precisos.

Exemplo:

A miña nai berroume e díxome que non volvera facer iso.

## Ao inicio dunha enumeración

Recordade que unha enumeración é unha lista de elementos que se separan facendo uso de comas.

Exemplo:

Hoxe teño que ir ao super a mercar: plátanos, mazás, chocolate, fariña, manteiga e ovos.

audio/mpeg

# O PUNTO E COMA

O punto e coma é un signo de puntuación que indica que se debe realizar unha pausa máis longa que coa coma, pero máis curta que co punto.

Cando se pode usar o punto e coma?

## Nas enumeracións

Cando nunha enumeración se fai uso de moitas comas, pódese usar o punto e coma para continuar separando os elementos.

Exemplo:

Onte fixemos unha festa marabillosa: Sara, nai de Carlota, levou torta; Noelia, madriña de Manuel, bebida; e María, unha amiga da familia, o salgado.

audio/mpeg

# OS PUNTOS SUSPENSIVOS

Son 3 puntos seguidos que se empregan...

## Para indicar que unha enumeración queda incompleta

Exemplo:

Teño moitas cousas que facer: ir ao supermercado, lavar a roupa, facer os deberes...

audio/mpeg

## Para indicar que algo está a piques de acontecer

Exemplo:

Entrei na biblioteca pensando que era a única pero... Aí estaba o meu amigo Manuel.

audio/mpeg

## Para dar un chisco de misterio ás palabras

Exemplo:

Se che contara o que me fixo...

audio/mpeg

# A COMA

Indica que se debe realizar unha pausa máis breve que a que se realiza co punto.

Cando usamos a coma?

## Para separar as palabras dunha enumeración

Exemplo:

As cores do arco da vella son: vermello, laranxa, amarelo, verde, anil, azul e violeta.

audio/mpeg

## Para separar do resto da oración algunhas expresións

Exemplo:

Por último, quero dar as grazas ás miñas compañeiras por todo o seu apoio.

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)